Þórólfur Guðnason sóttvarnalæknir segir að farið hafi verið eftir tillögum hans varðandi afléttingar sóttvarnaaðgerða í einu og öllu, en hugsanlega hefði verið tilefni til að auka þann fjölda sem má koma saman. Hann segir að ekki megi fara of geyst í að afnema fjarlægðarmörk.
Afléttingarnar sem voru kynntar í morgun eru á grundvelli tillagna Þórólfs sem hann skilaði Svandísi Svavarsdóttur heilbrigðisráðherra í gær. Hann hefur einnig skilað tillögum að óbreyttum landamæraaðgerðum, að minnsta kosti fram í júní.
Var algjörlega farið eftir þínum tillögum? Mér sýnist það já.
Þarna er verið að þrefalda fjöldann sem má koma saman - er það sú tala sem þú lagðir til? Já, já ég lagði það til.
Hefði verið tilefni til að fara hærra? Alveg örugglega.
Þetta er bara eins og gengur, en þegar við léttum á aðgerðum síðastliðið vor þá var það af svipuðum toga og þetta.
Ekkert kórónuveirusmit greindist innanlands í gær. Þórólfur segir að þrátt fyrir fá smit sé mikilvægt að halda áfram að virða fjarlægðarmörk.
Þegar við skiptum úr 2ja metra reglu í 1 metra reglu fyrir ári síðan á öllum vígstöðvum þá fljótlega aftur fengum við mikla uppsveiflu í faraldurinn þannig að við ákváðum að vera aðeins rólegri í tíðinni núna.
Grímuskylda hefur verið á landinu í sjö mánuði, frá 20. október, en Þórólfur segist telja að það sé skynsamlegt skref að slaka á henni.
En það sem skiptir máli er auðvitað hvernig fólk hegðar sér og passar sig hver og einn.
Sóttvarnalæknir segir að farið hafi verið eftir tillögum hans varðandi afléttingar sóttvarnaaðgerða í einu og öllu. Ekki megi fara of geyst í að afnema fjarlægðarmörk.